पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते संक्रमण के दौर में जहां कई लोग लॉकडाउन का पालन नहीं कर रहे और धूमधाम से शादी समारोह करने से भी परहेज नहीं कर रहे हैं। वहीं ऐसे में नवलगढ़ क्षेत्र के तीन परिवारों ने अपनो को कोरोना से बचाने के लिए फेरे टाल दिए। तीनों परिवारों ने शादियां टालकर समाज में एक प्रेरक संदेश दिया है।
सीएम अशोक गहलोत ने कुछ समय पहले शादियां टालने का आह्वान किया था। इसके बाद लोग शादियां टालने के लिए आगे आ रहे हैं। ग्राम घोड़ीवारा खुर्द के ओमप्रकाश, चैलासी के सुभाषचंद्र फांडन व लोहार्गल के मोहनसिंह ने शादी स्थगित की है। एसडीएम अनूपसिंह ने इनके फैसले का स्वागत किया है।
चैलासी की विनिता की आठ मई को होनी थी शादी
चैलासी की विनिता की शादी आठ मई को होनी वाली थी। घर में शादी की तैयारी जोर-शोर से चल रही थी। विनिता की मां कौशल्या सरकारी टीचर है। पिता सुभाषचंद्र फांडन विदेश में काम करते हैं। विनिता की मां कौशल्या ने बताया कि शादी को लेकर सभी तैयारी की जा चुकी थी, सभी बुकिंग की जा चुकी थी। गुढ़ागौड़जी से बारात आने वाली थी।
विनिता के भाई ऋषिकेश फांडन ने अपने माता-पिता के सामने प्रस्ताव रखा कि कोरोना का प्रकोप बढ़ गया है। इसलिए शादी के कारण कोई अपना कोरोना की चपेट में न आ जाए, इसलिए शादी को स्थगित कर दिया जाए। पहले घर पर सब के बीच सहमति बन गई, फिर विनिता के ससुराल वालों के सामने यह प्रस्ताव रखा, उन्होंने भी इस प्रस्ताव को सहज स्वीकार कर लिया। उन्होंने टेंटवालों, हलवाई व फोटाग्राफरों को यह विश्वास दिलाया कि यह बुकिंग आपकी पक्की रहेगी। परिवार के लोगों ने भी फैसले पर खुशी जताई है।
लोहार्गल की मीना व रेणू की 14 मई को थी शादी
लोहार्गल के मोहनसिंह शेखावत की दो बेटी मीना व रेणू कंवर की शादी की तैयारी कर ली गई। तीन मई का इंतजार। तीन मई को सरकार ने गाइडलाइंस जारी की शादी में सिर्फ 30 लोग ही शामिल हो सकेंगे। इसके बाद बेटियों की शादी स्थगित करने का निर्णय लिया। इस निर्णय के बारे में पत्नी सुदेश कंवर व दोनों बेटियों से चर्चा की। परिवार के लोगों ने इस निर्णय पर मोहर लगा दी।
मोहनसिंह ने कहा कि शादी के लिए जितनी संख्या निर्धारित की गई है, उतनी तो बहन-बेटियां हो जाती है, फिर अन्य सदस्य कहा जाए, बारात कहा जाएंगे। रिश्तेदार भी दूर-दूर से आते, फिर कोरोना का खतरा। ऐसे में अपनों को कोरोना से बचाने के लिए यह फैसला लिया। कोरोना खत्म होने के बाद दोनों बेटियों की शादी धूमधाम से करेंगे, सभी परिवार के लोगों को बुलाएंगे, मिलकर सब खुशियां बांटेंगे। शादी की तैयारी कर रखी है, अब दोबारा तैयारी नहीं करनी है। जो बुकिंग रद्द की है उनकी वापस बुकिंग कर लेंगे।
घोड़ीवारा खुद के प्रमोद की 14 मई की शादी टाली
घोड़ीवारा खुर्द के प्रमोद सैनी की शादी 14 मई को होने वाली थी। पिता ओमप्रकाश सैनी सरकारी स्कूल में पीटीआई हैं। इसलिए उन पर कई तरह की जिम्मेदारी थी। सरकारी कर्मचारी होने के नाते उनको पहल करने की जरुरत थी। इसलिए उन्होंने पहले करते हुए अपने बेटे प्रमोद की शादी स्थगित करने का निर्णय लिया। भाई मुकेश सैनी ने बताया कि परिवार में काफी संख्या में सरकारी कर्मचारी है।
सरकार ने शादी में शामिल होने वाले लोगों की संख्या सीमित कर दी है। इसलिए शादी में सभी परिवार के लोगों को नहीं बुला सकते थे, हर तरफ कोरोना वायरस के खतरे का शोर है। ऐसे में करें तो करे क्या, आखिर परिवार ने मिलकर फैसला लिया कि स्वास्थय की सुरक्षा सबसे पहले है, इसलिए शादी स्थगित कर दी जाए। जब कोरोना का प्रकोप कम हो जाएगा, तब धूमधाम से प्रमोद की शादी करेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn